Motoriste gewaarsku oor weerstoestande op N3(Foto: N3TC – N3 Toll Concession Pty Ltd/Facebook) Die N3 Toll Concession (N3TC), wat die N3-tolroete tussen Cedara in KwaZulu-Natal en Heidelberg in Gauteng bestuur, het padgebruikers gewaarsku om voorbereidings te tref vir gure weersomstandighede wat verkeersvloei vanaand op die N3-tolpad kan raak. Volgens die Suid-Afrikaanse Weerdiens word ŉ kouefront, met volgehoue reën en ligte sneeu, verwag wat dele van die tolpad kan raak. “Hierdie toestande sal veroorsaak dat die pad glad en gevaarlik kan wees,” het die N3TC in ŉ verklaring gesê. Padgebruikers word gemaan om voorbereidings te tref op moontlike verkeersopeenhopings en vertragings. “Hou voldoende noodvoorraad in jou voertuig, insluitend warm klere en komberse, water, kos, medikasie, ŉ selfoon, selfoonlaaier en ŉ flitslig,” sê Thania Dhoogra, bedryfsbestuurder by N3TC. Motoriste word versoek om hul gedrag op die pad aan te pas by die pad- en weersomstandighede. “Verminder jou spoed, vermeerder die volgafstand, en hou jou voertuig se ligte aangeskakel – veral wanneer sigbaarheid swak is en die paaie nat is. Moenie ander voertuie verbysteek nie en hou slegs by toegewyde parkeergebiede stil wanneer dit veilig is om dit te doen.” Dhoogra sê met die nodige sorg en geduld en om ander padgebruikers in ag te neem, kan die paaie veiliger wees. Kontak die N3-hulplyn by 0800 63 43 57 vir verdere bystand of volg @N3Route op Twitter vir verkeersinligting.